সমাজের কোথায় মেয়েরা এক্সপ্লয়েটেড নয়? বিশেষ করে ফিল্ম ইন্ডাস্ট্রিতে মেয়েদের অবস্থা ও অবস্থান কোনও দিনই তেমন সুবিধাজনক নয়। অনেকেরই ধারণা, মেয়েরা সিনে-দুনিয়ায় সহজলভ্যা। কিছু পাওয়ার জন্য তারা সবকিছু করতেই রাজি রয়েছে। কেউ কেউ তেমনটা নাও হতে পারেন। এমন অনেক মেয়েই রয়েছেন, যাঁরা টাকা-খ্যাতি-ক্ষমতার লোভে কম্প্রোমাইজ করতে নারাজ। তাঁদের কথাই কি উঠে আসছে আসন্ন বাংলা ছবি ‘ছিপ সুতো চার’-এ?
রুপোলি দুনিয়ায় মেয়েদের যেমন ইচ্ছে ব্যবহারের বিরুদ্ধে কথা বলতে চাইছে এই ছবি। প্রযোজক জয় ভট্টাচার্য নিজেই লিখেছেন ছবির কাহিনি, চিত্রনাট্য, সংলাপ। শুধু তাই নয়, তনিনি নিজেও রয়েছেন মুখ্য ভূমিকায়। আর এমন ছবিতে যে সাহসী দৃশ্য থাকবে, সেটা বলাই বাহুল্য। সেই সব দৃশ্যে যাঁরা অবতীর্ণা হচ্ছেন, তাঁরা প্রত্যেকেই নবাগতা। কাঁকন, তানিয়া, দেবলীনা, শর্মিষ্ঠা, মৌ— এক ঝাঁক নতুন মুখকে সঙ্গ দিচ্ছেন অভিনেতা গৌরব ঘোষাল। ছবি পরিচালনা করছেন সুশান্ত সাহা।
আশা করা যাচ্ছে, আগামী ২৯ এপ্রিল ছবিটি মুক্তি পেতে পারে।